Document ID: 32014R0901

KOMMISSIONENS GENNEMFØRELSESFORORDNING (EU) Nr. 901/2014
af 18. juli 2014
om gennemførelse af Europa-Parlamentets og Rådets forordning (EU) nr. 168/2013 for så vidt angår de administrative bestemmelser for godkendelse og markedsovervågning af to- eller trehjulede køretøjer samt quadricykler
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 168/2013 af 15. januar 2013 om godkendelse og markedsovervågning af to- og trehjulede køretøjer samt quadricykler (1), særlig artikel 22, stk. 7, artikel 27, stk. 4, artikel 29, stk. 4, artikel 30, stk. 2, 3 og 6, artikel 32, stk. 1, artikel 38, stk. 2, artikel 39, stk. 3, artikel 40, stk. 4, artikel 50, stk. 2, artikel 51, stk. 3, artikel 57, stk. 8 og artikel 72,
ud fra følgende betragtninger:
(1)
Med henblik på at sikre klarhed og forudsigelighed samt en rationel og enkel gennemførelse og med henblik på at mindske de administrative byrder for køretøjsfabrikanterne bør denne forordning på grundlag af gældende praksis yderligere forenkle og standardisere de dokumenter, der anvendes til typegodkendelsesprocedurerne.
(2)
Siden udarbejdelsen af de modeller for typegodkendelsesprocedurer, som findes i Europa-Parlamentets og Rådets direktiv 2002/24/EF (2), er der blevet introduceret nye teknologier i køretøjerne (bl.a. elmotorer eller anvendelse af Euro-emissionsniveauer). Derfor bør modellerne tilpasses.
(3)
For at angive, hvilken procedure fabrikanten har valgt ved ansøgning om typegodkendelse, bør der indføres en ny model for et ark til informationsmappen.
(4)
For at sikre, at køretøjerne er konstrueret på en måde, som sikrer sikker kørsel i et rimeligt tidsrum, bør der udarbejdes modeller for fabrikantens udtalelse om holdbarheden af de systemer, de dele og det udstyr, der er afgørende for den funktionelle sikkerhed, og om køretøjskonstruktionens integritet i overensstemmelse med forordning (EU) nr. 168/2013.
(5)
For at sikre rimelig adgang til reparationsoplysninger for uafhængige operatører, herunder informationer om egendiagnosesystemet og dets interaktion med andre køretøjssystemer, skal fabrikanterne give ubegrænset adgang til disse informationer og godtgøre over den godkendende myndighed, at dette krav er opfyldt. Der bør fastlægges en model for fabrikantens attest med henblik herpå.
(6)
Der bør være tre modeller for typeattester, som svarer til typegodkendelsesprocedurerne for færdigopbyggede, etapevis færdigopbyggede og delvis opbyggede køretøjer.
(7)
For at lette konverteringen af et køretøjs ydeevne fra underklasse (L3e/L4e)-A2 til underklasse (L3e/L4e)-A3 og den anden vej, bør der udarbejdes en model for den tilsvarende erklæring fra fabrikanten, som skal vedlægges informationsmappen. Der bør desuden indføres nye oplysninger og punkter i typeattesten og fastlægges karakteristika for et specifikt foreskrevet skilt for disse underklasser.
(8)
I henhold til artikel 82, stk. 2, i forordning (EU) nr. 168/2013 kan fabrikanter anmode om EU-typegodkendelse eller national typegodkendelse af nye køretøjstyper efter den nævnte forordning allerede inden dennes anvendelsesdato. For at fremme en tidlig anvendelse af den nævnte forordning, bør det på de betingelser, der er fastsat i artikel 5, stk. 2, indtil den 31. december 2015 være tilladt at anvende modellen for typeattesten i bilag IV til direktiv 2002/24/EF.
(9)
For at forenkle kontrolprocedurerne, samtidig med at de administrative byrder for fabrikanterne mindskes, bør der ikke længere stilles krav om et indgrebskontrolskilt, og de relevante oplysninger, som fandtes herpå, bør findes på det foreskrevne skilt.
(10)
For at forenkle den mest almindelige EU-typegodkendelsesattest bør der udarbejdes en ny model, som udelukkende gælder for EU-typegodkendelser af hele køretøjer for færdigopbyggede køretøjstyper, mens der for andre kombinationer af køretøjstyper bør fastlægges en anden model for EU-typegodkendelser af hele køretøjer.
(11)
Når fabrikanten vælger en enkelttrintypegodkendelsesprocedure, bør der som bilag til EU-typegodkendelsesattesten føjes en liste over gældende krav eller retsakter, som den pågældende køretøjstype overholder.
Der bør fastlægges en model for EU-typegodkendelsesattesten for at harmonisere de forskellige modeller, der tidligere er blevet fremlagt i forskellige EU-direktiver for systemer og komponenter eller separate tekniske enheder.
(12)
Nummereringssystemet for EU-typegodkendelsesattester i bilag V til direktiv 2002/24/EF bør ændres for at tage hensyn til den nye struktur af retsakterne med de typegodkendelseskrav, som attesterne påviser overensstemmelse med.
(13)
For at harmonisere fremlæggelsen af de mest relevante informationer i prøvningsrapporterne, bør der fastlægges en række minimumskrav til prøvningsrapportens format.
(14)
For at man på en enkel måde kan finde resultaterne af de prøvninger, der er udført på det typegodkendte køretøj, bør der til EU-typegodkendelsesattesten vedlægges et bilag med prøvningsresultater, som indeholder bestemte minimumsinformationer.
(15)
Der bør udarbejdes en liste over dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed eller for dets miljømæssige præstationer.
(16)
Der bør fastlægges en model for den attest, som giver tilladelse til markedsføring af dele eller udstyr, der kan udgøre en betydelig risiko for den korrekte funktion af systemer, der er væsentlige for køretøjets sikkerhed eller for dets miljømæssige præstationer, samt et nummereringssystem for disse attester.
(17)
Foranstaltningerne i denne forordning er i overensstemmelse med udtalelse fra det udvalg, der er nævnt i artikel 73, stk. 1, i forordning (EU) nr. 168/2013 -
VEDTAGET DENNE FORORDNING:
Artikel 1
Anvendelsesområde
I denne forordning fastlægges de gennemførelsesforanstaltninger, der er omhandlet i artikel 72 i forordning (EU) nr. 168/2013, for at sikre ensartede vilkår for gennemførelsen af de administrative bestemmelser for godkendelse af nye to- eller trehjulede køretøjer samt quadricykler og af systemer, komponenter og separate tekniske enheder konstrueret og fremstillet til sådanne køretøjer. Desuden fastlægges de administrative bestemmelser for markedsføring og ibrugtagning af dele eller udstyr, der kan udgøre en alvorlig risiko for den korrekte funktion af væsentlige systemer.
Artikel 2
Modeller for oplysningsskemaet og informationsmappen
Ved ansøgning om EU-typegodkendelse leverer fabrikanten oplysningsskemaet og informationsmappen som omhandlet i artikel 27, stk. 1, og artikel 27, stk. 2, litra a), i forordning (EU) nr. 168/2013 på grundlag af modellerne i bilag I til nærværende forordning.
Artikel 3
Modeller for fabrikantens udtalelse om holdbarhedsprøvning og køretøjskonstruktionens integritet
Ved ansøgning om EU-typegodkendelse leverer fabrikanten udtalelser om holdbarheden af de systemer, de dele og det udstyr, der er afgørende for den funktionelle sikkerhed, som omhandlet i artikel 22, stk. 2, i forordning (EU) nr. 168/2013, og om køretøjskonstruktionens integritet som omhandlet i bilag XIX til Kommissionens delegerede forordning (EU) nr. 3/2014 (3) om supplerende bestemmelser til den nævnte forordning på grundlag af modellerne i bilag II til nærværende forordning.
Artikel 4
Modeller for fabrikantens attest om adgang til informationer fra OBD-systemet og til reparations- og vedligeholdelsesoplysninger, der påviser overensstemmelse over for den godkendende myndighed
Ved ansøgning om EU-typegodkendelse leverer fabrikanten en attest om adgang til informationer fra OBD-systemet og til reparations- og vedligeholdelsesoplysninger til den godkendende myndighed i overensstemmelse med artikel 57, stk. 8, i forordning (EU) nr. 168/2013 på grundlag af modellerne i bilag III til nærværende forordning.
Artikel 5
Modeller for typeattester
1. Fabrikanter leverer typeattesten som omhandlet i artikel 38, stk. 1, i forordning (EU) nr. 168/2013 i overensstemmelse med modellerne i bilag IV til nærværende forordning.
2. I overensstemmelse med artikel 82, stk. 2, i forordning (EU) nr. 168/2013, som giver fabrikanter mulighed for at anmode om typegodkendelse efter den nævnte forordning allerede fra ikrafttrædelsesdatoen for nærværende gennemførelsesforordning og indtil den 31. december 2015, kan fabrikanter som alternativ til modellen for typeattesten i bilag IV, tillæg 1, anvende modellen for typeattesten i bilag IV til direktiv 2002/24/EF for sådanne nye køretøjstyper; disse typeattester skal dog under punkt nr. 04 »Køretøjskategori« og nr. 50 »Bemærkninger« indeholde de oplysninger og punkter, som er fastlagt i tillæg 2 til bilag IV.
Artikel 6
Modeller for det foreskrevne skilt og EU-typegodkendelsesmærket
Fabrikanter udformer det foreskrevne skilt og EU-typegodkendelsesmærket som omhandlet i artikel 39, stk. 1 og 2, i forordning (EU) nr. 168/2013 i overensstemmelse med modellerne i bilag V til nærværende forordning.
Artikel 7
Modeller for EU-typegodkendelsesattesten
Den godkendende myndighed udsteder EU-typegodkendelsesattester som omhandlet i artikel 30, stk. 1, i forordning (EU) nr. 168/2013 på grundlag af modellerne i bilag VI til nærværende forordning.
Artikel 8
Nummereringssystemet for EU-typegodkendelsesattester
I henhold til artikel 29, stk. 4, i forordning (EU) nr. 168/2013 nummereres EU-typegodkendelsesattesterne efter det harmoniserede system, der er fastsat i bilag VII til nærværende forordning.
Artikel 9
Modeller for bilaget med prøvningsresultater
Den godkendende myndighed udsteder bilaget med prøvningsresultater som omhandlet i artikel 30, stk. 3, i forordning (EU) nr. 168/2013 på grundlag af modellen i bilag VIII til nærværende forordning.
Artikel 10
Prøvningsrapportens format
Prøvningsrapportens format som omhandlet i artikel 32, stk. 1, i forordning (EU) nr. 168/2013 skal opfylde de generelle krav i bilag VIII til nærværende forordning.
Artikel 11
Liste over dele eller udstyr, der kan udgøre en alvorlig risiko for den korrekte funktion af væsentlige systemer
Listen over dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed eller for dets miljømæssige præstationer, som omhandlet i artikel 50, stk. 2, i forordning (EU) nr. 168/2013, er fastsat i bilag X til nærværende forordning.
Artikel 12
Model og nummereringssystem for den attest, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for den korrekte funktion af væsentlige systemer
Den godkendende myndighed udsteder attesten, som giver tilladelse til markedsføring og ibrugtagning af dele eller udstyr, der kan udgøre en alvorlig risiko for den korrekte funktion af systemer, der er væsentlige for køretøjets sikkerhed og for dets miljømæssige præstationer, som omhandlet i artikel 51, stk. 2, i forordning (EU) nr. 168/2013 på grundlag af modellen og efter nummereringssystemet i bilag IX til nærværende forordning.
Artikel 13
Ikrafttræden og anvendelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder anvendelse fra den 1. januar 2016.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. juli 2014.

Labels: 7
10
8
1